## Carlos Mazón avança que el Fons de Cooperació Municipal tornarà a ser voluntari per a respectar l’autonomia de les diputacions

*** Assegura que també es revisaran els criteris de distribució del Fons, de manera que no només es tinga en compte el pes poblacional
* Demana “amplitud de mires” als grups parlamentaris per a buscar solucions conjuntes en aspectes fonamentals per a la Comunitat Valenciana, com el finançament, les inversions o l'aigua
* Reclama unitat per a exercir de “*lobby* de pressió” i reclamar inversions i un finançament autonòmic que permeta atendre les necessitats sanitàries, educatives i socials de la ciutadania
* Critica la situació política generada a Espanya per la Llei d'amnistia i assegura que la Generalitat està estudiant fórmules jurídiques per a recórrer-hi si s'acaba sancionant
* El president de la Generalitat ha participat en el Fòrum de Municipalisme organitzat pel Club Información**

**Alacant.**

El president de la Generalitat, Carlos Mazón, ha avançat que la Generalitat modificarà la regulació del Fons de Cooperació Municipal perquè la participació en este fons torne a ser voluntària i, d’esta manera, respectar l’autonomia de les diputacions.

Així ho ha manifestat durant la seua participació en el Fòrum de Municipalisme organitzat pel Club Información, on ha ratificat la seua aposta pel municipalisme i pel provincialisme i s’ha mostrat convençut de la necessitat de la col·laboració institucional, “i no de la imposició”, per a prendre “decisions conjuntes en favor de la ciutadania”.

Carlos Mazón ha explicat que la Llei de mesures fiscals també inclourà altres modificacions de la Llei 5/2021, de 5 de novembre, reguladora del Fons de Cooperació Municipal dels Municipis i Entitats Locals Menors, per a revisar els criteris de distribució del fons i que no només el pes poblacional siga tingut en compte.

El cap del Consell ha explicat la seua decisió de “blindar i assegurar” este fons, així com “completar-lo i ampliar-lo en funció de la seua evolució”, i ha instat els grans municipis a fer “un xicotet esforç en favor dels municipis xicotets”.

**Reunió dels grups parlamentaris**

Durant la seua intervenció, el president també ha instat novament els grups polítics a reunir-se, este dimecres 29 de novembre, per a buscar solucions conjuntes en aspectes fonamentals per a la Comunitat Valenciana, com el finançament, les inversions o l’aigua, “amb amplitud de mires”.

Mazón ha insistit que les “profundes discrepàncies” generades per “l’amnistia, la investidura i per la figura del verificador internacional dels acords d’investidura” no han d’impedir acostar posicions per a atendre les necessitats sanitàries, educatives i socials de la ciutadania.

Per això, ha reclamat unitat per a reivindicar les inversions dels Pressupostos Generals de l’Estat que corresponen a la Comunitat Valenciana i exercir de “*lobby* de pressió” per a reclamar inversions i un finançament autonòmic concorde, perquè “no podem permetre que Alacant continue sent la província pitjor finançada d’Espanya”, hi ha afegit.

**Sanitat i aigua**

El president ha assegurat que el Consell ha posat en marxa un mecanisme per a millorar l’eficàcia en l’atenció de les sis zones de difícil cobertura sanitària existents, però ha insistit a reclamar més finançament que permeta atendre estes zones.

Així mateix, s’ha referit a l’aigua com una altra de les reivindicacions en les quals els grups parlamentaris han d’unir-se a través de la seua participació en la Mesa Autonòmica de l’Aigua, que contribuïsca “amb rigor” a realitzar una defensa de l’aigua que necessita la Comunitat Valenciana.

Finalment, ha criticat novament la situació política generada a Espanya per la Llei d’amnistia i ha avançat que la Generalitat està estudiant fórmules jurídiques per a recórrer contra l’amnistia si s’acaba sancionant en el Congrés dels Diputats.

Fecha: 27/11/2023